Je Hugonins de Lysene, fiz Hombert de Mellant, escuier, fai savoir à touz... que j’ay vendu et ven, pour moy et pour les miens, à noble baron Jehan de Chalon, mon signour, signour d’Allay, et es suens, quanque je ay et puis et doy avoir, coment que ce soit, à Merlant et à Refranche et es apendises desdiz leus, en terres arables et non arables, en prel, en bois, en aigues, en cens, en tailles et en toutes autres droitures et menieres que je puis et doy avoir riens esdiz leus, pour le pris de six livres d’estevenens et pour un bichet de froment à la mesure de Ceys, lesquex six livres et le bichot de froment je ai eu et receu entierement doudit Jehan, mon signour; lesquex choses devantdites je tieng en fié doudit Jehan, mon signour... En tesmoignaige de laquel chose, j’ay supplié à chapitre de Saint-Michiel de Salins qu’il meutent lour seaux en ces presentes lettres... Faites et donées l’an Nostre Signour corrant par mil CC et octante, le juedi devant la nativité Nostre Signour.